Chê altre dì e je stade dade fûr de bande de ARLeF (Agjenzie Regjonâl pe Lenghe Furlane) une note pe stampe là che si vise che e je stade fate buine la «gnove grafie pes varietâts de lenghe furlane».
E je une robe che e jere previodude de gnove leç regjonâl di tutele, la L.R. 29/2007, chê che in tantis sôs parts – soredut chês plui impuartantis – no à cjatât ancjemò aplicazion.
Sul plan nominâl e su chel concetuâl, par dî la veretât, chê prevision de leç e je une robe cence sens. Parcè? Par chescj mutîfs che o metìn in colone par che si ju viodi ben.
Il prin: la lenghe furlane e je lis sôs varietâts.
Il secont: di passe cuindis agns e esist la grafie uficiâl de lenghe furlane.
Il tierç: cheste grafie, daûr di chê logjiche gjenerâl sclaride cumò denant (il prin argoment) e cemût che si viôt te sô stesse articolazion, e je stade fate par jessi doprade par dutis lis varietâts, comprendude la varietât standard, che compagn di dutis lis varietâts standard di dutis lis lenghis di chest mont e je soredut une varietât scrite che si fâs lei ancje in manieris diferentis (Un esempi: la peraule “casa” , par talian standard, le scrivìn ducj “casa” ma no le pronunciin ae stesse maniere. Ise vere?).
Cussì, se e je vere che la lenghe furlane e je lis sôs varietâts e che e esist une grafie uficiâl de lenghe furlane che si dopre par dutis lis sôs varietâts, alore chestis varietâts che cumò a varessin di vignî “cuviertis” cu la gnove grafie no saressin varietâts de lenghe furlane…
Evidentementri no je cussì.
La norme su la «grafie uficiâl des varietâts» (sic!) e je stade metude inte leç regjonâl (tal come 2 bis dal articul 5) di cualchi politic che al faseve confusion tra «grafie uficiâl» (chê che si dopre par dutis lis varietâts de lenghe furlane) e «varietât standard» (chê che e je dome une di chestis varietâts: in particolâr e je chê di riferiment pe scriture, tai ûs publics, tai media, te produzion editoriâl…chê che o doprìn par solit ancje achì) e che par chest al crodeve che al coventàs cirî ancjemò cualchi adatament par cualchi varietât specifiche. O, piês, di cualchidun che i deve ancje fastidi che il furlan al fos doprât intune maniere normâl, daûr dai indreçaments gjenerâi de leç stesse e di chei de tutele di dutis des minorancis linguistichis.
Par fortune, di ce che si sa, stant che par cumò il Decret dal President de Regjon che le à fate buine no si rive ancjemò a viodilu, plui che une assurde «gnove grafie pes varietâts de lenghe furlane», chê formalizade e je une liste di precisazions in cont di cemût che la grafie uficiâl e à di vignî doprade.
Se il legislatôr regjonâl, cence capî masse, al veve chê di meti dongje inzornaments e sclariments in cont de scriture des varietâts, alore cumò la robe e je fate e comedade.
Cumò, cui che al è so dovê fâlu, al à di fâ in maniere che la cuistion no deventi mutîf par fâ ancjemò confusion e par creâ altris ostacui e fastidis pes azions di tutele e pe esistence e pal ûs normâl de lenghe furlane.
Il tratament de gnove de «grafie des varietâts» de bande dai media locâi – emblematic il titul di un articul saltât fûr îr, “Marilenghe, via a tutte le grafie” (a tutte le grafie?) – al conferme che la confusion e la ignorance a son grandis e pericolosis.
E che al è cetant ce fâ.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn